Nikola Bilyk (Tunisz, 1996. november 28. –) ukrán származású osztrák válogatott kézilabdázó.

Pályafutása

Klubcsapatokban
2012-ben kezdte pályafutását a Handballclub Fivers Margareten csapatában. Első szezonját követően az év újoncának választották. A 2013-14-es szezonban a játékvezető sértegetése miatt több mérkőzésre is eltiltották. Összesen négy idényt töltött a csapatnál, utolsó szezonjában osztrák bajnok lett.

2015 februárjában a THW Kiel bejelentette szerződtetését, Bilyk pedig 2016 nyarán csatlakozott a német rekordbajnokhoz. 2019-ben EHF-kupát nyert a csapattal.

A válogatottban
Részt vett a 2012-es és 2014-es ifjúsági Európa-bajnokságon, az osztrák válogatott mindkét tornán a 6. helyen végzett. A 2014-es tornán 55 góllal gólkirály lett és őt választották az Európa-bajnokság legjobb játékosának is.

Az osztrák felnőtt válogatottban 2014 márciusában mutatkozott be, 17 évesen. A 2015-ös férfi kézilabda-világbajnokságon hat találkozón tízszer volt eredményes. Szerepelt a 2018-as Európa- és a 2019-es világbajnokságon.

Család
Édesapja, Szerhij Bilyk szintén profi kézilabdázó volt, 2016-ban fejezte be pályafutását. Ausztriában együtt játszott a Handballclub Fivers Margareten csapatában fiával és légióskodott Tunéziában, az Espérance Sportive de Tunisban, ekkor született Nikola is.

Sikerei, díjai
THW Kiel
Német Kupa-győztes: 2017, 2019
EHF-kupa-győztes: 2019

Handballclub Fivers Margareten
Osztrák bajnok: 2016
Osztrák kupagyőztes: 2013, 2015, 2016
Az év újonca: 2013

Statisztikája a német Bundesligában

Jegyzetek

1996-ban született személyek
Élő személyek
Osztrák kézilabdázók